T1548.8
Exported from Holy-Writings.com on 2026-06-20 - 1 clipping

舍利弗阿毘曇論姚秦罽賓三藏曇摩耶舍共曇摩崛多等譯(8)

8 善根品舍利弗阿毘曇論問分善根品第八

問曰：

幾善根？

答曰：三。

何等三？

無貪善根、無恚善根、無癡善根。

云何無貪善根？

不悕望，名無貪善根。

云何無貪善根？

心堪忍離貪，是名無貪善根。

云何無貪善根？

五欲中喜愛適意愛色欲染相續，眼識色愛喜適意愛色欲染相續、耳鼻舌身識觸愛喜適意愛色欲染相續，他欲他色他財他妻女他童女他所須，不悕望得、不貪、不著心，不貪悕望、不愛不欲染、不重欲染心、究竟不欲染，及餘法不貪不重貪、究竟不貪、不悕望、不愛、不欲染、不重欲染、究竟不貪，不悕望、不愛、不欲染、不重欲染、究竟不欲染，名無貪善根。

云何無恚善根？

不忿怒，是名無恚善根。

云何無恚善根？

心堪忍離恚，名無恚善根。

云何無恚善根？

若少眾生，多眾生此眾生不傷害、不繫縛、不縛閉、不作種種苦，不瞋、不重瞋、究竟不瞋，心不應瞋、不忿怒、不橫瞋、不憎惡、不惱亂心、不相憎惡，憐愍利益眾生，及餘法不瞋、不恚、不重恚、究竟不恚，心不應恚、不忿怒、不橫瞋、不憎惡、不惱亂，心不瞋恚、不相憎惡憐愍利益法，是名不恚善根。

云何無癡善根？

離無明，名無癡善根。

云何無癡善根？

心堪忍離癡，名無癡善根。

云何無癡善根？

知苦集滅道，知過去、知未來、知過去未來，知內、知外、知內外、知六觸入集滅味過患、知如實出、知如爾、知業報、知緣、知善、不善無記、知黑白有緣無緣有光無光作不作親不親。

過去法中無癡、不奪、不奪心不相應無礙無覆蓋無暗冥無荒亂無纏心，不癡不濁、明焰光照照、知見解脫方便、慧眼慧根慧力擇法正覺正見，及餘法中無癡不奪不奪心相應無礙無覆蓋無闇冥，乃至正覺正見，名無癡善根。

三善根，幾色、幾非色？

一切非色。

三善根，幾可見、幾不可見？

一切不可見。

三善根，幾有對、幾無對？

一切無對。

三善根，幾聖、幾非聖？

二非聖，一二分或聖或非聖。

云何二非聖？

無貪、無恚，名二非聖。

云何一二分或聖或非聖？

無癡善根，是名一二分或聖或非聖。

云何無癡善根非聖？

無癡善根有漏，名無癡善根非聖。

云何無癡善根非聖？

非學非無學無癡善根，是名無癡善根非聖。

云何無癡善根聖？

無癡善根無漏，是名無癡善根聖。

云何無癡善根聖？

信根相應無癡善根，名無癡善根聖。

云何無癡善根聖？

學人離結使，聖心入聖道，堅信堅法及餘趣人，見行過患，觀涅槃寂滅，如實觀苦集滅道，未得欲得、未解欲解、未證欲證，修道離煩惱。

見學人須陀洹、斯陀含、阿那含，觀智具足，若智地若觀解脫心，即得沙門果，須陀洹果、斯陀含果、阿那含果。

無學人欲得阿羅漢，未得聖法欲得聖法，欲得修道觀智具足，若智地若觀解脫心，即得阿羅漢果。

若趣若無癡，名無癡善根聖。

有漏無漏、有愛無愛、有求無求、當取非當取、有取無取、有勝無勝，亦如是。

三善根，幾受、幾非受？

一切非受、一切外。

三善根，幾有報、幾無報？

二有報，一二分或有報或無報。

云何二有報？

無貪、無恚，名二有報。

云何一二分或有報或無報？

無癡善根，名一二分或有報或無報。

云何無癡善根有報？

無癡善根報法，名無癡善根有報。

云何無癡善根有報？

學人離結使，聖心入聖道，若堅信堅法及餘趣人，見行過患，觀涅槃寂滅，如實觀苦集滅道，未得欲得、未解欲解、未證欲證，修道離煩惱。

無學人欲得阿羅漢，未得聖法欲得，修道。

若實人若趣，若無癡，名無癡善根有報。

云何無癡善根無報？

無癡善根報，名無癡善根無報。

云何無癡善根無報？

見學人須陀洹、斯陀含、阿那含，觀智具足，若智地若觀解脫心，即得沙門果，須陀洹果、斯陀含果、阿那含果。

無學人欲得阿羅漢，觀智具足，若智地若觀解脫心，即得阿羅漢果。

若實人若趣，無癡，名無癡善根無報。

三善根，幾心、幾非心？

一切非心。

三善根，幾心相應、幾非心相應？

一切心相應。

三善根，幾心數、幾非心數？

一切心數。

三善根，幾緣、幾非緣？

一切緣。

三善根，幾共心、幾不共心？

一切共心、一切隨心轉。

三善根，幾業、幾非業？

一切非業。

三善根，幾業相應、幾非業相應？

一切業相應。

三善根，幾共業、幾非共業？

一切共業、一切隨業轉。

三善根，幾因、幾非因？

一切因。

三善根，幾有因、幾無因？

一切有因、一切有緒、一切有緣、一切有為。

三善根，幾知、幾非知？

一切知，如事知見。

三善根，幾識、幾非識？

一切識，意識如事識；一切解，一切了。

三善根，幾斷智知、幾非斷智知？

一切非斷智知、一切非斷。

三善根，幾修、幾非修？

一切修。

三善根，幾證、幾非證？

一切證，知見如事。

三善根，幾善、幾非善、幾無記？

一切善。

三善根，幾學、幾無學、幾非學非無學？

二非學非無學，一三分或學或無學或非學非無學。

云何二非學非無學？

無貪、無恚，名二非學非無學。

云何一三分或學或無學或非學非無學？

無癡善根，名一三分或學或無學或非學非無學。

云何無癡善根學？

無癡善根聖非無學，名無癡善根學。

云何無癡善根學？

學信根相應無癡善根，名無癡善根學。

云何無癡善根學？

學人離結使，聖心入聖道，若堅信堅法及餘趣人，見行過患，觀涅槃寂滅，如實觀苦集滅道，未得欲得、未解欲解、未證欲證，修道離煩惱。

見學人若須陀洹、斯陀含、阿那含，觀智具足，若智地若觀解脫心，即得沙門果，須陀洹果、斯陀含果、阿那含果。

若實人若趣，無癡善根，名無癡善根學。

云何無癡善根無學？

無癡善根若聖非學，名無癡善根無學。

云何無癡善根無學？

無學信根相應無癡善根，名無癡善根無學。

云何無癡善根無學？

無學人欲得阿羅漢，未得聖法欲得聖法，修道觀智具足，若智地若觀解脫心，即得阿羅漢果。

若實人若趣，無癡，名無癡善根無學。

云何無癡善根非學非無學？

無癡善根非聖無癡，名無癡善根非學非無學。

三善根，幾報、幾報法、幾非報非報法？

二報法，一二分或報或報法。

云何二報法？

無貪、無恚，名二報法。

云何一二分或報或報法？

無癡善根，名一二分或報或報法。

云何無癡善根報？

無癡善根無報，名無癡善根報。

云何無癡善根報？

見學人須陀洹、斯陀含、阿那含，觀智具足，若智地若觀解脫心，即得沙門果，若須陀洹果、斯陀含果、阿那含果。

無學人欲得阿羅漢，觀智具足，若智地若觀解脫心，即得阿羅漢果。

若實人若趣，無癡，名無癡善根報。

云何無癡善根報法？

無癡善根有報，名無癡善根報法。

云何無癡善根報法？

學人離結使，聖心入聖道，堅信堅法及餘趣人，見行過患，觀涅槃寂滅，如實觀苦集滅道，未得欲得、未解欲解、未證欲證，修道離煩惱。

無學人欲得阿羅漢，未得聖法欲得，修道。

若實人若趣，無癡，是名無癡善根報法。

三善根，幾見斷、幾思惟斷、幾非見斷非思惟斷？

一切非見斷非思惟斷。

三善根，幾見斷因、幾思惟斷因、幾非見斷非思惟斷因？

一切非見斷非思惟斷因。

三善根，幾欲界繫、幾色界繫、幾無色界繫、幾不繫？

二欲界繫，一四分或欲界繫或色界繫或無色界繫或不繫。

云何二欲界繫？

無貪、無恚，名二欲界繫。

云何一四分或欲界繫或色界繫或無色界繫或不繫？

無癡善根，名一四分或欲界繫或色界繫或無色界繫或不繫。

云何無癡善根欲界繫？

欲漏有漏無癡善根，名欲界繫。

云何無癡善根色界繫？

色漏有漏無癡善根，名色界繫。

云何無癡善根無色界繫？

無色漏有漏無癡善根，名無色界繫。

云何無癡善根不繫？

聖無漏無癡善根，名不繫。

三善根，幾過去、幾未來、幾現在、幾非過去非未來非現在？

一切三分或過去或未來或現在。

云何無貪善根過去？

無貪善根生已滅，名過去。

云何無貪善根未來？

無貪善根未生未出，名未來。

云何無貪善根現在？

無貪善根生未滅，名現在。

無恚、無癡亦如是。
-- T1548.8 — Taisho Tipitaka (CC0-1.0)